b'\n_START_ARTICLE_\nBorilne ve\xc5\xa1\xc4\x8dine\n_START_PARAGRAPH_\nBorilne ve\xc5\xa1\xc4\x8dine ali umetnosti bojevanja so sistemi urejenih metod vadbe telesa in tudi duha, z namenom u\xc4\x8dinkovitega bojevanja, tako golorokega kot tudi oboro\xc5\xbeenega. Pojem se dandanes uporablja predvsem v povezavi z golorokimi azijskimi borilnimi ve\xc5\xa1\xc4\x8dinami, \xc4\x8deprav v resnici zajema raznolike ve\xc5\xa1\xc4\x8dine bojevanja z vsega sveta.\n_START_SECTION_\nDelitev borilnih ve\xc5\xa1\xc4\x8din\n_START_PARAGRAPH_\nV osnovi lahko borilne ve\xc5\xa1\xc4\x8dine razdelimo na goloroke, oboro\xc5\xbeene in me\xc5\xa1ane.\n_START_SECTION_\nMe\xc5\xa1ane borilne ve\xc5\xa1\xc4\x8dine\n_START_PARAGRAPH_\nMnogo borilnih ve\xc5\xa1\xc4\x8din je kombinacija tako goloroke kot oboro\xc5\xbeene borbe. Podro\xc4\x8dji sta znotraj posamezne ve\xc5\xa1\xc4\x8dine lahko precej lo\xc4\x8deni ali pa izdatno prepleteni. V preteklosti je bilo me\xc5\xa1anih ve\xc5\xa1\xc4\x8din malo, saj so vadbo obeh principov mnogokrat razumeli kot u\xc4\x8denje ve\xc4\x8d lo\xc4\x8denih ve\xc5\xa1\xc4\x8din.\n_START_SECTION_\nNamen borilnih ve\xc5\xa1\xc4\x8din\n_START_PARAGRAPH_\nVe\xc4\x8dina borilnih ve\xc5\xa1\xc4\x8din v preteklosti je slu\xc5\xbeila predvsem u\xc4\x8dinkoviti in hitri borbi, ki se je praviloma kon\xc4\x8dala s smrtjo ali razli\xc4\x8dnimi stopnjami (najve\xc4\x8dkrat resnih) po\xc5\xa1kodb. Ta neposrednost uporabe se je v preteklosti zmanj\xc5\xa1ala le pri nekaterih borilnih ve\xc5\xa1\xc4\x8dinah, pri ve\xc4\x8djem \xc5\xa1tevilu in v ve\xc4\x8djem obsegu pa \xc5\xa1ele v zadnjem stoletju in pol (telovadba, \xc5\xa1porti, olimpijske igre, samoobramba brez resnih po\xc5\xa1kodb). Neposredni na\xc4\x8dini borbe \xc5\xa1e vedno obstajajo, predvsem zaradi razli\xc4\x8dnih voja\xc5\xa1kih potreb.\n_START_SECTION_\nOzadje nastanka in razvoja\n_START_PARAGRAPH_\nRaznolikost borilnih ve\xc5\xa1\xc4\x8din je velikanska, \xc4\x8deprav imajo mnoge skupne poteze in principe. Borilne ve\xc5\xa1\xc4\x8dine spremljajo \xc4\x8dlove\xc5\xa1tvo po razli\xc4\x8dnih koncih vsega sveta \xc5\xbee od prazgodovine. Spopadi med ljudmi, tako oboro\xc5\xbeeni kot goloroki, so od neurejenih in preprostej\xc5\xa1ih na\xc4\x8dinov borbe s\xc4\x8dasoma privedli do izoblikovanja urejenih in kompleksnih sistemov, z namenom hitre in u\xc4\x8dinkovite obrambe in/ali prevlade nad nasprotniki. V najve\xc4\x8dji meri so bili sprva o borilnih ve\xc5\xa1\xc4\x8dinah pou\xc4\x8deni namensko izurjeni deli prebivalstva - voj\xc5\xa1\xc4\x8daki; s\xc4\x8dasoma so se raz\xc5\xa1irile tudi med del splo\xc5\xa1nega prebivalstva, predvsem z namenom samoobrambe in telovadbe._NEWLINE_Mnogo sistemov je poleg samih borilnih gibov in rokovanj z oro\xc5\xbeji hitro vklju\xc4\x8dilo tudi lo\xc4\x8deno vadbo osebnosti in duha (verska izobrazba, dru\xc5\xbeboslovje, dihalno-meditacijske vaje) samega voj\xc5\xa1\xc4\x8daka, s kopi\xc4\x8denjem znanj o delovanju \xc4\x8dlovekovega telesa pa tudi znanja z medicinskega podro\xc4\x8dja (masa\xc5\xbee, akupunktura, zdravilstvo in zeli\xc5\xa1\xc4\x8darstvo); tako je voj\xc5\xa1\xc4\x8dak lahko deloval \xc5\xa1e u\xc4\x8dinkoviteje. Vadba borilnih ve\xc5\xa1\xc4\x8din je zaradi zapletenosti in raznovrstnosti lahko trajala ve\xc4\x8d let, postala pa je lahko na\xc4\x8din \xc5\xbeivljenja. V izogib izgube prednosti pred nasprotniki, je bilo znanje borilnih ve\xc5\xa1\xc4\x8din, tako v ustni kot pisni obliki, pogosto skrbno varovana skrivnost, v celoti podana le redkim izbrancem, ki so jo v zmanj\xc5\xa1anem obsegu prena\xc5\xa1ali naprej ve\xc4\x8dini u\xc4\x8dencev, v celoti pa ponovno le redkim izbrancem. _NEWLINE_Borilne ve\xc5\xa1\xc4\x8dine niso bile le sredstvo prevlade in obrambe pred nasprotniki zunaj meja dolo\xc4\x8dene de\xc5\xbeele, temve\xc4\x8d so, omejevanju navkljub, v primeru \xc5\xa1iritve med ve\xc4\x8dji del izkori\xc5\xa1\xc4\x8danega in nezadovoljnega prebivalstva, predstavljale nevarnost vladajo\xc4\x8demu sloju znotraj same de\xc5\xbeele. Zato so bile, tako v pretekli kakor tudi v novej\xc5\xa1i zgodovini, borilne ve\xc5\xa1\xc4\x8dine (z oro\xc5\xbeji ali goloroke) in njihovo pou\xc4\x8devanje pogosto strogo prepovedane, z gro\xc5\xbenjo zaporne ali smrtne kazni. Posledica tega je bila mnogokrat za\xc4\x8dasna ali trajna preobrazba v navidez nebojevni\xc5\xa1ke aktivnosti - plesi, obredi, umetni\xc5\xa1ke ve\xc5\xa1\xc4\x8dine, ipd., z namenom ohranitve znanja._NEWLINE_V mirnej\xc5\xa1ih zgodovinskih obdobjih so, zaradi mnogih razlogov, borilne ve\xc5\xa1\xc4\x8dine pogosto izgubile veljavo in mojstri dolo\xc4\x8denih oblik ve\xc5\xa1\xc4\x8din so lahko ostali brez u\xc4\x8dencev, na katere bi lahko prenesli svoje znanje._NEWLINE_Zaradi tega, pa tudi \xc5\xbee omenjenih in drugih podobnih razlogov, se je lahko s\xc4\x8dasoma dolo\xc4\x8deno znanje ali celotna ve\xc5\xa1\xc4\x8dina tudi izgubila, ali pa v ve\xc4\x8dji ali manj\xc5\xa1i meri popa\xc4\x8dila._NEWLINE_Vsem ve\xc5\xa1\xc4\x8dinam, tako v preteklosti kot v sedanjosti, pa je skupen dinami\xc4\x8den proces nenehnega razvoja obstoje\xc4\x8dih metod in dopolnjevanja z novimi; gonilo v ozadju je izoblikovanje, za dolo\xc4\x8den namen, najpopolnej\xc5\xa1e in naju\xc4\x8dinkovitej\xc5\xa1e borilne ve\xc5\xa1\xc4\x8dine. Vendar \xc5\xbee zaradi raznolikosti potreb in namenov skozi \xc4\x8das, to nikoli ni bila in ne more biti ena sama ve\xc5\xa1\xc4\x8dina.\n_START_SECTION_\nZgodovinski razvoj\n_START_PARAGRAPH_\nIzvor borilnih ve\xc5\xa1\xc4\x8din je tema, o kateri je na voljo \xc5\xa1e premalo zgodovinsko verodostojnih podatkov za oblikovanje popolne predstave; tako je ta tema vir nenehnih razprav in razhajanj, predvsem, ko beseda nanese na izvor kake dolo\xc4\x8dene borilne ve\xc5\xa1\xc4\x8dine. _NEWLINE_Sam pojem \xc2\xbbborilne ve\xc5\xa1\xc4\x8dine\xc2\xab je tako vseobsegajo\xc4\x8d, da je celovito gledano izvorov mnogo, saj so borilne ve\xc5\xa1\xc4\x8dine povezane z razvojem \xc4\x8dlove\xc5\xa1kih civilizacij in geografskih regij sveta, mnogo ljudstev pa je sprva razvilo svoje vrste borilnih ve\xc5\xa1\xc4\x8din neodvisno od drugih ljudstev. A kakor hitro je pri\xc5\xa1lo do stikov med razli\xc4\x8dnimi ljudstvi, tako voja\xc5\xa1kih kot gospodarsko-kulturnih, se je za\xc4\x8del proces medsebojnega izmenjevanja dobrin in znanja, tudi na podro\xc4\x8dju borilnih ve\xc5\xa1\xc4\x8din. Ta je \xc5\xa1e dodatno okrepil naraven dinami\xc4\x8dni proces razvoja ve\xc5\xa1\xc4\x8din, katerega posledice so oblikovanja, preoblikovanja z odvzemanjem ali dodajanjem znanj, pa tudi izginevanje mnogih oblik borilnih ve\xc5\xa1\xc4\x8din. Proces je stalen, potekal je tako v preteklosti, kakor seveda poteka tudi danes. Tako se nenehno razvijajo razli\xc4\x8dice izvornih borilnih ve\xc5\xa1\xc4\x8din, t. i. stili, ali celo popolnoma nove oblike borilnih ve\xc5\xa1\xc4\x8din. Mnoge ve\xc5\xa1\xc4\x8dine so \xc5\xa1e danes pomembna in varovana zgodovinsko - kulturna tradicija dolo\xc4\x8denih regij sveta.\n_START_SECTION_\nVzroki za drobljenje borilnih ve\xc5\xa1\xc4\x8din\n_START_PARAGRAPH_\nOblikovanje novih stilov zaradi naravnega razvoja in zunanjih vplivov je le eden izmed razlogov za drobljenje borilnih ve\xc5\xa1\xc4\x8din. Tudi zaradi kulturnega ponosa, zgodovinsko-politi\xc4\x8dnih, ekonomskih in tudi \xc4\x8disto osebnih stali\xc5\xa1\xc4\x8d in razlogov, je prihajalo in \xc5\xa1e vedno prihaja do nesoglasij in trenj glede izvora, pristnosti in \xc4\x8distosti, u\xc4\x8dinkovitosti in ve\xc4\x8dvrednosti dolo\xc4\x8dene ve\xc5\xa1\xc4\x8dine. Vse skupaj je vodilo v dodatno cepljenje na nove in nove oblike in razli\xc4\x8dice. Proces oblikovanja razli\xc4\x8dic in novih oblik ve\xc5\xa1\xc4\x8din je prisoten \xc5\xa1e danes, zaradi la\xc5\xbeje komunikacije in izmenjave znanj poteka hitreje in morda celo v ve\xc4\x8dji meri kot v preteklosti. Borilne ve\xc5\xa1\xc4\x8dine, izoblikovane v poznem 19. stoletju in tekom 20. stoletja, pa so, kljub nasprotnim trditvam, skoraj brez izjem zgrajene na temeljih ve\xc4\x8djega ali manj\xc5\xa1ega \xc5\xa1tevila svojih zgodovinskih prednikov._NEWLINE_Razumen in urejen vpogled v celovit zgodovinski razvoj borilnih ve\xc5\xa1\xc4\x8din je tako ve\xc4\x8dinoma mo\xc5\xbeen le na podlagi razdelitve po geografskih regijah, nato pa znotraj posamezne regije \xc5\xa1e po tipu borilne ve\xc5\xa1\xc4\x8dine (goloroka, oboro\xc5\xbeena, me\xc5\xa1ana).\n_START_SECTION_\n\xc2\xbbSvetovne\xc2\xab\xc2\xa0borilne ve\xc5\xa1\xc4\x8dine\n_START_PARAGRAPH_\nboks, rokoborba, me\xc4\x8devanje, lokostrelstvo, rokovanje s \xc5\xa1\xc4\x8diti in kopji, rokovanje z no\xc5\xbei\n_START_SECTION_\nAzijske borilne ve\xc5\xa1\xc4\x8dine\n_START_PARAGRAPH_\nRazse\xc5\xbeno azijsko podro\xc4\x8dje je bilo v preteklosti svetovno ena najbolj plodnih regij za oblikovanje raznovrstnih borilnih ve\xc5\xa1\xc4\x8din. Najbr\xc5\xbe ravno zaradi ogromne pestrosti, mnogi kot borilne ve\xc5\xa1\xc4\x8dine zmotno \xc5\xa1tejejo le azijske goloroke sisteme borbe._NEWLINE_Splo\xc5\xa1no raz\xc5\xa1irjena je napol mitolo\xc5\xa1ka zgodba o izvoru azijskih ve\xc5\xa1\xc4\x8din. Vse naj bi izvirale iz ve\xc5\xa1\xc4\x8dine templja \xc5\xa0aolin na Kitajskem, ki jo je ustvaril menih Bodidarma. Bodidarma je zgodovinsko potrjena osebnost, ki je, v 5. ali 6. stoletju, iz Indije na Kitajsko pri\xc5\xa1el pou\xc4\x8devati budizem. Kakor dejanja mnogih verskih ikon po vsem svetu, so tudi dejanja Bodidarme nasi\xc4\x8dena z miti in legendami, o resnici pa je te\xc5\xbeko soditi. A te\xc5\xbeko je verjeti, da na kitajskem podro\xc4\x8dju, ki je imelo zelo burno voja\xc5\xa1ko zgodovino \xc5\xbee mnogo stoletij pred prihodom Bodidarme, niso poznali borilnih ve\xc5\xa1\xc4\x8din, tako golorokih kot oboro\xc5\xbeenih. Prav tako je te\xc5\xbeko verjeti, da bi lahko le ena oblika borilne ve\xc5\xa1\xc4\x8dine bila izvor tak\xc5\xa1ni raznovrstnosti, kot so jo dosegle azijske borilne ve\xc5\xa1\xc4\x8dine, v njeni celoti in ne le dolo\xc4\x8denemu dele\xc5\xbeu. _NEWLINE_Ostaja pa dejstvo o pomembnem vplivu znanj iz Indije na nadaljnji razvoj borilnih ve\xc5\xa1\xc4\x8din na kitajskem obmo\xc4\x8dju, tako pojavu novih kot spremembi takrat \xc5\xbee obstoje\xc4\x8dih oblik._NEWLINE_Prav tako je dejstvo, da so imele v kasnej\xc5\xa1ih obdobjih prav kitajske borilne ve\xc5\xa1\xc4\x8dine, z vso svojo raznovrstnostjo, povezano z mo\xc4\x8djo mnogih kitajskih cesarskih dinastij, izreden vpliv na avtohtone ve\xc5\xa1\xc4\x8dine de\xc5\xbeel ostale Azije._NEWLINE_Tako so k splo\xc5\xa1nemu razvoju mnogih oblik borilnih ve\xc5\xa1\xc4\x8din v Aziji pomembno vlogo odigrali tako vplivi iz Indije kot tudi vplivi izvirajo\xc4\x8di iz Kitajske, a v razli\xc4\x8dnih \xc4\x8dasovnih obdobjih in v razli\xc4\x8dnih oblikah._NEWLINE_Zgodovina nastanka modernih japonskih borilnih ve\xc5\xa1\xc4\x8din (t. i. ve\xc5\xa1\xc4\x8dine gendai budo) je eden izmed najbolj zgovornih in dobro popisanih primerov procesov nastanka, razvoja in preoblikovanja ter \xc5\xa1irjenja, ki so jim borilne ve\xc5\xa1\xc4\x8dine podvr\xc5\xbeene skozi vso zgodovino._NEWLINE_Nekatere azijske borilne ve\xc5\xa1\xc4\x8dine:_NEWLINE_Kung fu - Vu\xc5\xa1u, Kempo, Ju jutsu, Aikido, Karate, Judo, Ninjutsu, Kobudo, Kendo, Korju, moderni kickboxing, Taekwondo, Hapkido, Hvarangdo, Silat, Arnis, Escrima, Muay thai, Vovinam, Pon*Do*Kwan\n_START_SECTION_\nEvropske borilne ve\xc5\xa1\xc4\x8dine\n_START_PARAGRAPH_\nvite\xc5\xa1ki turnirji, savate, sambo\n_START_SECTION_\nAmeri\xc5\xa1ke borilne ve\xc5\xa1\xc4\x8dine\n_START_PARAGRAPH_\ncapoeira, vale tudo, free fight\n_START_SECTION_\nBli\xc5\xbenjevzhodne borilne ve\xc5\xa1\xc4\x8dine\n_START_PARAGRAPH_\nkrav maga\n_START_SECTION_\nGoloroka borba v moderni dobi (19. - 21. stoletje)\n_START_PARAGRAPH_\nV moderni dobi (od sredine 19. stoletja dalje) so v ve\xc4\x8djem delu sveta sistemi goloroke borbe, kakor mnogokrat v pretekli zgodovini, zaradi ponovne spremembe v na\xc4\x8dinih vojskovanja, do\xc5\xbeiveli temeljito prevetritev glede veljave in vloge oz. namena. \xc5\xa0e vedno so goloroke borilne ve\xc5\xa1\xc4\x8dine obdr\xc5\xbeale dopolnilno vlogo, a pojav in \xc5\xa1irjenje smodni\xc5\xa1kega strelnega oro\xc5\xbeja jim je zmanj\xc5\xa1al veljavo in zo\xc5\xbeil njihov namen, kar je vodilo v njihovo opustitev ali (za mnoge) ponovno preobrazbo, in sicer smereh razli\xc4\x8dnih na\xc4\x8del. Pomemben je postal javni ugled, predvsem (dejanska ali navidezna) lo\xc4\x8ditev od podobe nasilja in ubijanja iz preteklosti in izgradnja veliko bolj humanega videza.'